b"\n_START_ARTICLE_\nHarriet Beecher Stowe\n_START_SECTION_\nBiografia\n_START_PARAGRAPH_\nNascuda a Litchfield, Connecticut i criada a Hartford, era la setena filla de Lyman Beecher, un capell\xc3\xa0 congregacional abolicionista de Boston, i Roxana Foote Beecher, i la germana del fam\xc3\xb3s pastor, Henry Ward Beecher. L'any 1832, la seua fam\xc3\xadlia es va mudar a Cincinnati, una altra fervent ciutat de la causa abolicionista, on son pare va esdevenir el primer president del Seminari Teol\xc3\xb2gic de Lane. En aqueix lloc, va obtenir coneixement propi de l'esclavitud i de l'organitzaci\xc3\xb3 clandestina de suport als esclaus anomenada Ferrocarril subterrani, factors que la van motivar a escriure Uncle Tom's Cabin, la primera gran novel\xc2\xb7la nord-americana amb un heroi afroameric\xc3\xa0._NEWLINE_La mort de sa mare (quan ella tenia quatre anys), i la conviv\xc3\xa8ncia amb la seua madrastra li brindar\xc3\xa0 una imatge deteriorada sobre la q\xc3\xbcesti\xc3\xb3 de la maternitat, que es troba present en gran part dels seus treballs. Malgrat seguir les creences religioses de la seua fam\xc3\xadlia, aviat s'apartar\xc3\xa0 del Calvinisme ortodox de son pare, si b\xc3\xa9 part d'aquesta influ\xc3\xa8ncia es troba en les seues novel\xc2\xb7les._NEWLINE_L'any 1836 Harriet Beecher va contraure matrimoni amb Calvin Stowe, un capell\xc3\xa0 vidu. Despr\xc3\xa9s, ella i el seu marit es van mudar a Brunsvic (Maine), en obtenir el marit una posici\xc3\xb3 acad\xc3\xa8mica al Bowdoin College. Harriet i Calvin van tenir set fills, per\xc3\xb2 alguns d'ells van morir a d'infants. Les seues primog\xc3\xa8nites, les bessones Hattie i Eliza, van n\xc3\xa0ixer el 29 de setembre de 1836. Quatre anys m\xc3\xa9s tard, el 1840, naix el seu fill Frederick William. L'any 1848 va n\xc3\xa0ixer el seu fill Samuel Charles, per\xc3\xb2 l'any seg\xc3\xbcent va morir com a resultat d'un c\xc3\xb2lera epid\xc3\xa8mic. _NEWLINE_La casa de Harriet Beecher Stowe a Cincinnati, Ohio, \xc3\xa9s la primera llar de son pare, Lyman Beecher, al campus del Seminari Lane. Harriet va viure aqu\xc3\xad fins al seu matrimoni. Es troba oberta el p\xc3\xbablic i funciona com un lloc hist\xc3\xb2ric i cultural, concentrant-se en Harriet Beecher Stowe, el Seminari de Lane i el Ferrocarril subterrani. Tamb\xc3\xa9 s'hi exposa hist\xc3\xb2ria afroamericana. Est\xc3\xa0 localitzada a 2950 Gilbert Avenue, Cincinnati, OH 45206."